Diari Oficial de la Generalitat Valenciana


Sumari del DOGV 7306, del 30-06-2014 (2014/6043)

RESOLUCIÓ de 25 de juny de 2014, de la Direcció General d'Innovació, Ordenació i Política Lingüística, per la qual es dicten instruccions referents a les dates de les proves i avaluacions extraordinàries als centres de formació de persones adultes de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7306

Data del DOGV
:   30-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/6043


Data del document
:   25-06-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 25 de juny de 2014, de la Direcció General d'Innovació, Ordenació i Política Lingüística, per la qual es dicten instruccions referents a les dates de les proves i avaluacions extraordinàries als centres de formació de persones adultes de la Comunitat Valenciana. [2014/6043]  
  
L'article 68.1 de la Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, disposa que les persones adultes que vullguen adquirir les competències i els coneixements corresponents a l'educació bàsica comptaran amb una oferta adaptada a les seues condicions i necessitats.  
  
La disposició addicional primera del Reial Decret 1631/2006, de 29 de desembre, pel qual s'establixen les ensenyances mínimes corresponents a l'Educació Secundària Obligatòria, concreta que d'acord amb el que disposa l'article 68.1 de la Llei Orgànica 2/2006, de 3 de maig, d'Educació, les persones adultes que vullguen adquirir les competències i els coneixements corresponents a l'Educació Secundària Obligatòria, comptaran amb una oferta adaptada a les seues condicions i necessitats que es regirà pels principis de mobilitat i transparència i podrà desenrotllar-se a través de l'ensenyança presencial i també per mitjà de l'educació a distància. A fi d'afavorir la flexibilitat en l'adquisició dels aprenentatges, facilitar la mobilitat i permetre la conciliació amb altres responsabilitats i activitats, les ensenyances d'esta etapa per a les persones adultes s'organitzaran de manera modular en tres àmbits: l'àmbit de comunicació, l'àmbit social i l'àmbit cientificotecnològic, i dos nivells en cada un dels àmbits. L'organització d'estes ensenyances haurà de permetre la seua realització en dos cursos. La superació d'algun dels nivells corresponents a cada un dels tres àmbits a què fa referència l'apartat segon tindrà validesa en tot l'Estat. La superació de tots els àmbits donarà dret a l'obtenció del títol de Graduat en Educació Secundària Obligatòria.  
  
L'article 13.1 de la Llei 1/1995, de 20 de gener, de la Generalitat Valenciana, de Formació de les Persones Adultes, indica que els programes d'alfabetització i els destinats a adquirir i actualitzar la formació bàsica, fins a l'obtenció del títol de Graduat en Educació Secundària, s'impartiran en centres específics de formació de persones adultes.  
  
El currículum, la implantació, l'organització i el funcionament dels esmentats programes es troben inclosos en el Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de Formació de les Persones Adultes, i s'establix el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de Graduat en Educació Secundària, a la Comunitat Valenciana, i en l'Orde de 14 de juny de 2000, de la Conselleria de Cultura i Educació, per la qual es regula la implantació dels programes formatius dirigits a la formació de persones adultes establits en els annexos I i III del Decret 220/1999, de 23 de novembre, del Govern Valencià, i pel qual es dicten instruccions per a l'organització i el funcionament dels centres públics de formació de persones adultes de la Comunitat Valenciana.  
  
En les normes anteriors, no es va concretar un règim de realització d'avaluacions extraordinàries. Com a conseqüència, per mitjà de l'apartat 1 de la Circular de 23 de gener de 2008, de la Direcció General d'Ordenació i Centres Docents, sobre avaluació del cicle II de la formació bàsica de persones adultes, s'especificava que a fi de facilitar a l'alumnat del primer i segon nivell del cicle II de la formació bàsica de persones adultes, la recuperació dels mòduls amb avaluació negativa de la convocatòria ordinària de juny, els centres de formació de persones adultes organitzaran les oportunes proves extraordinàries en els primers dies del següent mes de setembre.  
Una vegada publicats els actes administratius pels quals s'establix, per al curs 2014-2015, el calendari i el procediment d'admissió de l'alumnat a les diferents ensenyances, així com el calendari escolar, s'observa que hi ha un avanç respecte als anteriors cursos escolars quant a les dates corresponents al procediment d'admissió extraordinari en ensenyances postobligatòries, així com en l'inici de les activitats escolars en les esmentades etapes.  
Per este motiu, a fi de permetre que aquelles persones que superen els àmbits i mòduls del segon nivell del cicle II de la formació bàsica de persones adultes i obtinguen el títol de Graduat en Educació Secundària Obligatòria puguen continuar el seu procés formatiu, i a fi de garantir el seu dret a l'educació, per mitjà de les presents instruccions es procedix a adequar les dates en què hauran de tindre lloc les proves extraordinàries en el dit cicle i nivell.  
Per tot això, facultada per l'apartat 3 de l'article únic del Decret 183/2013, de 5 de desembre, del Consell, i per la disposició final primera de l'Orde de 14 de juny de 2000, de la Conselleria de Cultura i Educació, i en virtut de les competències establides en el Decret 190/2012, de 21 de desembre, del Consell, pel qual aprova el Reglament Orgànic i Funcional de la Conselleria d'Educació, Cultura i Esport, resolc dictar les instruccions següents:  
  
Primera. Calendari de proves i avaluacions extraordinàries en centres de titularitat de la Generalitat  
1. Als centres públics de formació de persones adultes de titularitat de la Generalitat, les proves extraordinàries d'avaluació corresponents al segon nivell del cicle II de la formació bàsica de persones adultes es realitzaran en les mateixes dates que s'establisca anualment per a l'etapa d'Educació Secundària Obligatòria.  
2. En la resta de nivells i ensenyances en què haja de realitzar-se proves extraordinàries d'avaluació, estes no podran iniciar-se fins després de la finalització de les activitats escolars del curs acadèmic corresponent, i en tot cas, les avaluacions hauran d'estar finalitzades i les qualificacions entregades 7 dies naturals abans de l'inici de les activitats escolars del següent curs escolar.  
3. Estos centres, en virtut de la seua autonomia pedagògica i organitzativa, establiran els dies en què tindran lloc les proves, dins del marge de dates indicat en els punts anteriors.  
  
Segona. Calendari de proves i avaluacions extraordinàries en altres centres  
Als centres públics de titularitat d'altres administracions públiques diferents de la Generalitat, i als centres de titularitat privada, la titularitat del centre determinarà les dates de realització de les proves extraordinàries d'avaluació, en virtut de la seua autonomia pedagògica i organitzativa. Les proves extraordinàries no podran iniciar-se fins després de la finalització de les activitats escolars del curs acadèmic corresponent, i en tot cas, les avaluacions hauran d'estar finalitzades i les qualificacions entregades 7 dies naturals abans de l'inici de les activitats escolars del següent curs escolar.  
De conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, contra el present acte, que no posa fi a la via administrativa, es podrà recórrer en alçada davant de la Secretaria Autonòmica d'Educació i Formació en el termini d'un mes a comptar de l'endemà de ser publicada.  
  
  
València, 25 de juny de 2014.- La directora general d'Innovació, Ordenació i Política Lingüística: Beatriz Gascó Enríquez.